NARIADENIE KOMISIE (ES) č. 1044/2006
zo 7. júla 2006,
ktorým sa mení a dopĺňa nariadenie (ES) č. 1019/2002 o obchodných normách na olivový olej
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 865/2004 z 29. apríla 2004 o spoločnej organizácii trhu s olivovým olejom a stolovými olivami, ktorým sa mení a dopĺňa nariadenie (EHS) č. 827/68 (1), a najmä na jeho článok 5 ods. 3,
keďže:
(1)
Nariadením Komisie (ES) č. 1019/2002 (2) sa ustanovuje režim označovania určitých fakultatívnych údajov pre olivové oleje. V súlade s článkom 5 písm. c) nariadenia (ES) č. 1019/2002 sa údaje o organoleptických vlastnostiach panenských olivových olejov môžu uvádzať len vtedy, ak sa opierajú o výsledky analytickej metódy ustanovenej v nariadení Komisie (EHS) č. 2568/91 z 11. júla 1991 o charakteristikách olivového oleja a oleja z olivových zvyškov a o príslušných analytických metódach (3).
(2)
Podľa článku 2 ods. 1 desiatej zarážky nariadenia (EHS) č. 2568/91 sa hodnotenie organoleptických vlastností uskutoční podľa metódy uvedenej v prílohe XII k uvedenému nariadeniu. Použiť možno len pozitívne vlastnosti uvedené v predmetnej prílohe. Ukázalo sa však, že vzhľadom na veľmi obmedzené množstvo organoleptických vlastností, ktoré sú ustanovené v uvedenej prílohe, majú subjekty problémy s opisom organoleptických vlastností na označení svojich panenských olivových olejov.
(3)
Pokiaľ ide o extra panenské olivové oleje s označením pôvodu, sú už dokončené práce týkajúce sa nových metód organoleptického hodnotenia, ktoré by umožnili rozšíriť škálu pozitívnych vlastností panenských olivových olejov, ktoré začala Medzinárodná rada pre olivový olej. Tieto práce ešte prebiehajú pre oleje bez označenia pôvodu.
(4)
Na to, aby bolo možné využívať bohatší slovník, ktorý je potrebný na opis veľkej druhovej rôznorodosti a chutí panenských olejov bez označenia pôvodu, treba stanoviť novú lehotu na zavedenie metódy organoleptického hodnotenia, ktorá by umožnila rozšíriť škálu pozitívnych vlastností panenských olivových olejov s výnimkou panenských olivových olejov s označením pôvodu.
(5)
Uplatniteľnosť článku 5 písm. c) nariadenia (ES) č. 1019/2002 by sa preto mala preložiť na neskorší dátum, ktorý by sa zhodoval s dátumom začiatku hospodárskeho roka 2008/2009.
(6)
Nariadenie (ES) č. 1019/2002 by sa preto malo zodpovedajúcim spôsobom zmeniť a doplniť.
(7)
Opatrenia ustanovené v tomto nariadení sú v súlade so stanoviskom Riadiaceho výboru pre olivový olej a stolové olivy,
PRIJALA TOTO NARIADENIE:
Článok 1
V článku 12 ods. 2 nariadenia (ES) č. 1019/2002 sa tretí pododsek nahrádza takto:
„Článok 5 písm. c) sa uplatňuje od 1. júla 2008.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. júla 2006